CELEX: 32016D1072
Language: da
Date: 2016-06-29 00:00:00
Title: Kommissionens gennemførelsesafgørelse (EU) 2016/1072 af 29. juni 2016 om afslutning af antidumpingproceduren vedrørende importen af visse typer keramiske skumfiltre med oprindelse i Folkerepublikken Kina

2.7.2016   
            
            
               DA
            
            
               Den Europæiske Unions Tidende
            
            
               L 178/22
            
         KOMMISSIONENS GENNEMFØRELSESAFGØRELSE (EU) 2016/1072
   af 29. juni 2016
   om afslutning af antidumpingproceduren vedrørende importen af visse typer keramiske skumfiltre med oprindelse i Folkerepublikken Kina
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, stk. 1, og
   ud fra følgende betragtninger:
   1.   SAGSFORLØB
   
   
               (1)
            
            
               Den 14. august 2015 indledte Europa-Kommissionen (»Kommissionen«) en antidumpingundersøgelse vedrørende importen til Unionen af visse typer keramiske skumfiltre med oprindelse i Folkerepublikken Kina (»Kina«) på grundlag af artikel 5 i forordning (EF) nr. 1225/2009 (»grundforordningen«). Kommissionen offentliggjorde en indledningsmeddelelse i Den Europæiske Unions Tidende
                   (2) (»indledningsmeddelelsen«).
            
         
               (2)
            
            
               Kommissionen indledte undersøgelsen som følge af en klage, der blev indgivet den 1. juli 2015 af Vesuvius GmbH (»klageren«). Klageren tegner sig for mere end 25 % af den samlede EU-produktion af de pågældende keramiske skumfiltre. Klagen indeholdt beviser for dumping og deraf følgende væsentlig skade, som var tilstrækkelige til at berettige indledningen af undersøgelsen.
            
         
               (3)
            
            
               I indledningsmeddelelsen opfordrede Kommissionen interesserede parter til at kontakte Kommissionen med henblik på at deltage i undersøgelsen. Endvidere underrettede Kommissionen specifikt klageren, andre kendte EU-producenter, de kendte eksporterende producenter og de kinesiske myndigheder, kendte importører, leverandører og brugere, forhandlere samt sammenslutninger, som den vidste, var berørt af indledningen af undersøgelsen, og opfordrede dem til at deltage.
            
         
               (4)
            
            
               Interesserede parter fik mulighed for at fremsætte bemærkninger til indledningen af undersøgelsen og anmode om en høring med Kommissionen og/eller høringskonsulenten i handelsprocedurer.
            
         2.   TILBAGETRÆKNING AF KLAGEN OG AFSLUTNING AF PROCEDUREN
   
   
               (5)
            
            
               Ved brev af 8. marts 2016 til Kommissionen trak klageren sin klage tilbage.
            
         
               (6)
            
            
               I overensstemmelse med artikel 9, stk. 1, i grundforordningen kan proceduren afsluttes, når klageren trækker sin klage tilbage, medmindre afslutningen ikke er i Unionens interesse.
            
         
               (7)
            
            
               Kommissionen fandt, at antidumpingproceduren burde afsluttes, da undersøgelsen ikke havde påvist, at en sådan afslutning ikke ville være i Unionens interesse. De interesserede parter er blevet underrettet herom og har fået mulighed for at fremsætte bemærkninger. Kommissionen modtog ingen bemærkninger, som kunne føre til den konklusion, at en sådan afslutning ikke ville være i Unionens interesse.
            
         
               (8)
            
            
               Kommissionen konkluderer derfor, at antidumpingproceduren vedrørende importen til Unionen af visse typer keramiske skumfiltre med oprindelse i Kina bør afsluttes.
            
         
               (9)
            
            
               Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 15, stk. 1 —
            
         VEDTAGET DENNE AFGØRELSE:
   Artikel 1
   Antidumpingproceduren vedrørende importen til Unionen af keramiske skumfiltre, som er kendetegnet ved en gennemsnitlig porøsitet på op til 60 ppi (pores per inch) og en temperatursvingningsmodstand, der kan modstå temperaturændringer, der skyldes gennemstrømning af smeltede metaller, fra omgivelsestemperatur til mindst 1 300 °C, af andet keramisk materiale end
   
               —
            
            
               fossilt kiselmel eller lignende kiselholdige jordarter eller
            
         
               —
            
            
               materialer, der indeholder zirconiumdioxid (zirconiumdioxid ZrO2) i mængder på over 50 vægtprocent
            
         med oprindelse i Folkerepublikken Kina og i øjeblikket henhørende under KN-kode ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 og ex 6909 19 00 afsluttes hermed.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 29. juni 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 343 af 22.12.2009, s. 51.
   
      (2)  Meddelelse om indledning af en antidumpingprocedure vedrørende importen af visse typer keramiske skumfiltre med oprindelse i Folkerepublikken Kina (EUT C 266 af 14.8.2015, s. 14).